贈筆工楊日新
作者：方回
朝代：宋

paragraphs: 黄鐘九寸裁爲律，六呂六律相配匹。
嶰谷參差十二筩，猗管城子從此出。
上古蒼頡初制字，後人蒙恬始造筆。
吳云不律燕云弗，韻書又以律爲聿。
曰方曰冊刀削之，削之筆之作以述。
析竹蘸墨絲其端，龍圖龜書就篇帙。
秋兔拔毛號毛穎，愈奇愈巧愈精密。
脩管執之以爲柄，短管竅之以爲室。
其實不過一毫端，良工於此有神術。
鋒但欲齊忌太尖，翠羽鼠鬚俱不必。
老夫平生學歐顔，晚脫場屋塗注乙。
著書棄筆如丘山，使年將及三萬日。
眼花尚能寫蠅頭，筆不如意輒怒叱。
江淮筆工千百家，孰甲孰乙我所悉。
鷄距散卓楊日新，不落第二亦第一。